Chaiyya Chaiyya

Ang "Chaiyya Chaiyya" (salin: "Lakad sa lilim") ay isang awiting pop-pambayang Indiyano na tampok sa tugtugin sa pelikulang Bollywood na Dil Se.., na inilabas noong 1998. Hango sa musikang Sufi at tulang Urdu, ang awit ay hinango mula sa mga liriko ng kantang "Tere Ishq Nachaya" na isinulat ni Bulleh Shah. Ang musika ay nilikha ni A.R. Rahman, ang mga liriko ay isinulat ni Gulzar, at ang awit ay inawit nina Sukhwinder Singh at Sapna Awasthi. Ang kaakibat na bidyo ng musika ay idinirehe ni Mani Ratnam at isinapelikula kina Shah Rukh Khan at Malaika Arora, kung saan kanilang inaawit at sinasayaw ang kanta sa ibabaw ng isang umaandar na tren.

 Komposisyon 
Ang mga liriko ng "Chaiyya Chaiyya" ay batay sa awiting-bayang Sufi na "Thaiyya Thaiyya" na may mga taludtod mula sa makatang si Bulleh Shah. Iminungkahi ng mang-aawit na si Sukhwinder Singh ang awit kay A.R. Rahman, na noon ay naghahanap ng isang debosyonal na awiting Punjabi na maisama sa tugtugin sa pelikula ng Dil Se.... Kalaunan, muling isinulat ni Gulzar ang mga liriko at pinalitan ang pamagat nito bilang "Chaiyya Chaiyya". Ang awit ay binuo sa Raga Megh / Madhumad Sarang, na kapwa tumutugma sa Madhyamavati sa Musikang Carnatiko.

Sa isang panayam na pinamagatang "Sadhanai Tamilargal" kasama sina Mani Ratnam at Vairamuthu, sinabi ni A.R. Rahman na ang awit ay orihinal na binuo para sa kaniyang album na Vande Mataram. Subalit dahil hindi ito nababagay sa album, ipinasiya niyang iparinig ito kay Mani Ratnam, na mahilig sa ganitong uri ng kaakit-akit na mga himig. Sa unang pakikinig pa lamang sa awit, nagpasiya agad si Mani Ratnam na kunan ang kanta sa ibabaw ng isang tren.

 Bidyo ng musika 
Ang bidyo ay kinunan sa ibabaw ng tren ng Ooty na pinatatakbo ng X-Class na tren na de-singaw (ang Nilgiri Mountain Railway) sa mabundok na bahagi ng Tamil Nadu, timog Indya, habang sumasayaw ang aktor na si Shah Rukh Khan kasama ang modelo at aktres na si Malaika Arora at iba pang mga mananayaw. Ang pelikula ay idinirehe ni Mani Ratnam at kinunan ni Santosh Sivan. Ang koreograpiya ay natapos sa loob ng apat at kalahating araw sa pamumuno ni Farah Khan.. Walang ginamit na malalaking back projection (likurang proyeksiyon) o mga espesyal na epekto sa post-produksiyon sa bidyo ng musika.

Inalala ni Malaika Arora, isa sa mga nagtatanghal: "Maniniwala ka ba? Ang awiting 'Chaiyya Chaiyya' ay kinunan nang eksakto kung paano mo ito nakikita sa iskrin: walang mga daya ng kamera, walang likurang proyeksiyon, at walang mga espesyal na epekto sa post-produksiyon!" Idinagdag din niya na "...May isa sa mga kasapi ng pangkat produksyon na nadapa at nasugatan. Bukod doon, naging ligtas naman ang lahat."

 Pagtanggap 
Ang "Chaiyya Chaiyya" ay naging matagumpay sa parehong kritikal at komersyal na aspeto, na nakabenta ng higit sa anim na milyong kopya sa Indiya at nagkaroon ng kultong tagasunod sa buong mundo. Madalas itong itinuturing na isa sa mga makabuluhang kanta sa pelikulang Hindi. Noong 2002, nagsagawa ang BBC World Service ng isang pandaigdigang botohan upang piliin ang sampung pinakapopular na kanta sa lahat ng panahon: ang "Chaiyya Chaiyya" ay pumwesto sa ika-siyam.
 Mga parangal at nominasyon 
TaonParangalKategoryaTumanggapResulta1999Filmfare AwardsPinakamahusay na Manunulat ng LirikoGulzarPinakamahusay na Lalaki sa PlaybackSukhwinder SinghPinakamahusay na KoreograpiyaFarah KhanStar Screen AwardsPinakamahusay na Lalaki sa PlaybackSukhwinder Singh

 Pamana 
Labis na sumikat ang "Chaiyya Chaiyya" at ang kanta ay itinampok sa pelikulang Inside Man (2006), sa musikal na Bombay Dreams, at sa mga palabas sa telebisyon na Smith at CSI: Miami. Ang Tamil na bersyon ng "Chaiyya Chaiyya", na may pamagat na "Thaiyya Thaiyya", pati na rin ang bersyon sa wikang Telugu, ay sumikat din sa Timog India. Sa Indonesiya, umabot sa kasikatan ang kanta noong 2010 kasunod ng viral na bidyo ni First Police Brigadier Norman Kamaru na gumaya sa sayaw ng kanta. Noong 2006, muli, nilikha ni Harris Jayaraj ang kantang "Orugalluke Pilla" para sa pelikulang Sainikudu, na may musika sa background na bahagyang hango sa Chaiyya Chaiyya.

Noong 2023, inawit ng Penn Masala ang kanta sa White House bago dumating si Punong Ministro Narendra Modi.

Mga sanggunian

Kaurian:Mga awitin noong 1998
Kaurian:Mga awitin mula sa India‎